Oupagrootjie erken hy het kleinseun (6) geskiet | Netwerk24
Deur Jana Breytenbach 11 Junie 2019 16:41
’n Oupagrootjie van Oos-Yorkshire in Engeland het erken sy kleinseun is dood nadat hy hom met ’n windbuks geskiet het.
Luidens ’n verklaring van die Humberside-polisie het Albert Grannon (77) van Sproatley in Oos-Yorkshire Maandagoggend in die Hull Crown Court skuld beken op aanklagte van strafbare manslag en die besit van ’n ongelisensieerde vuurwapen.
Sy kleinseun, Stanley Metcalf (6), is op 26 Julie 2018 na die hospitaal in Hull, noordoos van Sproatley, gebring. Hy is later die dag dood verklaar.
Daar is in die geregtelike ondersoek bevind hy is met ’n windbuks in die maag geskiet, berig die Press Association.
Volgens die polisie het Grannon Maandag gepleit en is die saak tot 2 Julie vir vonnisoplegging uitgestel.
Speur-inspekteur Rebecca Dickinson, wat die ondersoek gelei het, sê dit is ’n “tragiese voorval waar ’n sesjarige seun, wat sy hele lewe voor hom gehad het, dood is”.
Sy het Stanley as ’n energieke jong seun beskryf met liefdevolle ouers, broers en susters.
“Wat dit meer tragies maak, is dat ’n familielid vir sy dood verantwoordelik is.”
Dickinson sê sy is bly Grannon het skuld beken.
“Hy het tot dusver geen berou getoon nie. Ek hoop hy sal nou besef wat die gevolge van sy dade is en hoe baie Stanley se ouers, Jenny en Andy, gely het.
“Stanley was een van ’n tweeling. Hy en sy suster, Elsie, was onafskeidbaar. Ek kan myself net voorstel hoe sy gaan voel wanneer sy mylpale in haar lewe sonder haar broer moet vier.”
Dickinson sê daar is geen wenners in hierdie saak nie.
“Dit het al my beamptes ontstel om hierdie saak te ondersoek. Stanley se gesin sal die res van hul lewe sonder hom wees.”
Family of Stanley Metcalf pay tribute to "vibrant" six-year-old, adding: "It still doesn't feel real we won't see his happy, smiling face again"https://t.co/tN7VmJv34d pic.twitter.com/4djTZlOVTv
Great-grandad who killed Stanley Metcalf had 'no real remorse' for months https://t.co/RnWJ26VEwU
— Thomas cavin (@Thomascavin) June 10, 2019
Meer oor: Wêreld | Kleinseun | Doodgeskiet
Onnie doodgeskiet in skool se gang in KZN
Onderwyser by laerskool in KZN geskiet
Man se skietdood op ongelukstoneel ondersoek